Leapmotor sprænger rammerne med 1.000 volt og superbil-acceleration

Kinesiske Leapmotor er i Europa kendt for små og prisvenlige elbiler. Men i hjemlandet løfter mærket nu sløret for et helt andet ambitionsniveau. Det nye flagskib, D19, er en elektrisk luksus-SUV på over fem meter med op til 540 kW, 1.000-volt arkitektur – og som verdens første serieproducerede bil med indbygget iltgenerator.

Det er et markant spring væk fra de modeller, som Leapmotor – via samarbejdet med Stellantis – indtil videre har introduceret i Europa. D19 er kort sagt ikke skabt for at være billig. Den er skabt for at imponere.

1.000 volt og superbil-acceleration

Den fuldelektriske udgave af D19 bygger på en 1.000-volt platform, som muliggør ekstremt hurtig opladning. Batteriet er på 115 kWh og giver ifølge den kinesiske CLTC-norm en rækkevidde på op til 720 kilometer. Det svarer til omkring 610 WLTP-kilometer. Under optimale forhold kan bilen lades til omkring 350 kilometers kørsel på blot 15 minutter.

Leapmotor D19 (foto: Leapmotor).

Batteriet er ifølge CarNewsChina udviklet af CATL og er noget helt særligt. For første gang kombineres LFP- og NMC-kemi i samme celle. Ideen er at forene LFP-batteriets holdbarhed og sikkerhed med NMC-teknologiens høje energitæthed.

Drivlinjen leverer samlet 540 kW, hvilket er omkring 724 hestekræfter, til alle fire hjul. Ifølge producenten betyder det en acceleration fra 0 til 100 km/t på under tre sekunder – tal, der normalt er forbeholdt rendyrkede sportsvogne, ikke store familie-SUV’er.

Verdens første bil med iltgenerator

Den mest opsigtsvækkende detalje gemmer sig dog i kabinen. Leapmotor D19 er den første serieproducerede bil, der er udstyret med en indbygget iltgenerator. Systemet kan levere otte liter ilt i minuttet – en funktion, der er målrettet lange køreture i højderige områder, som eksempelvis Himalaya.

For europæiske bilkøbere kan det virke som en kuriositet, men i Kina, hvor bilferier i ekstreme højder er blevet mere populære, giver det faktisk mening.

Kraftig hardware – og store spørgsmål

Teknologisk er D19 spækket med hardware. To Qualcomm Snapdragon 8797-chips leverer samlet 1.280 TOPS og håndterer både infotainment og avancerede førerassistentsystemer.

Leveringerne i Kina forventes at starte i april måned. Prisen er endnu ikke fastlagt, men tidligere har Leapmotor peget på omkring 300.000 yuan – svarende til cirka 270.000 kroner før afgifter.

Om bilen nogensinde når til Europa, er mere tvivlsomt. D19 passer dårligt ind i Leapmotors nuværende europæiske strategi, hvor fokus fortsat er på kompakte og prisvenlige elbiler.

Leapmotor sprænger rammerne med 1.000 volt og superbil-acceleration